Diari Oficial de la Generalitat Valenciana


Sumari del DOGV 6247, del 16-04-2010 (2010/3926)

RESOLUCIÓ de 7 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre el Centre d'Investigació Biomèdica en Xarxa en l'Àrea d'Epidemiologia i Salut Pública (CIBERESP) i el Centre Superior d'Investigació en Salut Pública (CSISP).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6247

Data del DOGV
:   16-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3926


Data del document
:   07-04-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Sanitat
    * política sanitària
    * cooperació administrativa
    * administració central

RESOLUCIÓ de 7 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre el Centre d'Investigació Biomèdica en Xarxa en l'Àrea d'Epidemiologia i Salut Pública (CIBERESP) i el Centre Superior d'Investigació en Salut Pública (CSISP).  
 [2010/3926]  
El Centre d'Investigació Biomèdica en Xarxa en l'Àrea d'Epidemiologia i Salut Pública (CIBERESP) i el Centre Superior d'Investigació en Salut Pública (CSISP) han subscrit, després de la tramitació prèvia reglamentària, el 14 de gener de 2010, un conveni de col·laboració.   
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0498/2010, i que figura com a annex d'aquesta resolució.  
València, 7 d'abril de 2010.- El director general del Secretariat del Consell: Ángel Mompó Romero.  
Conveni de col·laboració entre el Centre d'Investigació Biomèdica en Xarxa d'Epidemiologia i Salut Pública i el Centre Superior d'Investigació en Salut Pública.   
València, 14 de gener de 2010.   
Reunits   
D'una part, Josep Mª Antó i Boquè, director científic, amb DNI 06918878 O, en nom i representació del Centre d'Investigació Biomèdica en Xarxa en l'Àrea d'Epidemiologia i Salut Pública (CIBERESP), constituït oficialment el 29 de novembre de 2006, amb domicili en el carrer Doctor Aiguader, 88 (1ª planta) de Barcelona (08213), i amb CIF número G-84884360.  
D'una altra part, Isabel Muñoz Criado, amb DNI 52174740 I, en la seua qualitat de directora, en nom i representació del Centre Superior d'Investigació en Salut Pública (CSISP), institució integrada en el consorci Centre d'Investigació Biomèdica en Xarxa en l'Àrea d'Epidemiologia i Salut Pública (CIBERESP), amb domicili social en l'avinguda Catalunya, número 21 de València (46945), i amb CIF número R 6221749M.  
Les parts es reconeixen mútuament i recíprocament la capacitat per a contractar i obligar-se, així com el caràcter o representació dels compareixents,   
Exposen   
I. Que el CIBERESP és un consorci públic dotat de personalitat jurídica dels previstos en l'article 6, apartat 5, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, finançat en part per l'Institut de Salut Carles III (d'ara en avant, ISCIII) amb patrimoni propi i capacitat d'obrar per al compliment dels seus fins, que té per objecte promoure i col·laborar en la investigació científica, desenvolupar el coneixement i transferir-lo a la societat.  
Consorci constituït a l'empara de l'Orde Ministerial SCO/806/2006, de 13 de març (BOE 21 de març) per la que s'aproven les bases reguladores per a la concessió d'ajudes destinades a finançar estructures estables d'investigació cooperativa en l'àrea de biomedicina i ciències de la salut, en el marc de la Iniciativa Ingenio 2010, Programa Consolider, Acciones CIBER i les Resolucions de 30 de març de 2006 (BOE 7 d'abril) i 27 de març de 2007 (BOE 19 d'abril) de l'ISCIII que regulen la convocatòria d'ajudes destinades a finançar estructures estables d'investigació cooperativa en l'àrea de biomedicina i ciències de la Salut.   
II. Tal com s'indica en l'exposició de motius de l'esmentada resolució del 30 de març de 2006, es procurarà augmentar la flexibilitat de gestió per part dels beneficiaris de les ajudes CIBER, i s'evitaran, en la mesura que es puga, rigideses innecessàries que dificulten l'adequada execució del gasto i, amb aquest fi, es considera convenient formalitzar un conveni per part del Consorci (CIBERESP) amb les institucions integrades en el consorci.   
III. Que el marc de finançament del consorci d'acord amb el que establix la convocatòria es fixa en un conveni de col·laboració subscrit pel CIBERESP amb l'ISCIII, en què es contemplen les obligacions i compromisos que assumix durant l'execució del programa d'activitat investigadora (Acord Específic de Finançament i Objectius; AEFO) i en què es reflectirà el pressupost màxim assignat, les accions i compromisos anuals i plurianuals assumits pel consorci (CIBERESP) i es fixarà el pla de finançament amb especificació, si és procedent, de les fonts de cofinançament per part d'altres entitats, cosa que en tots els casos es tindrà en compte a l'efecte dels compromisos assumits per les parts firmants d'aquest conveni de relació-col·laboració.   
IV. Que les condicions fixades en la convocatòria origen de la constitució i finançament del CIBERESP per part de l'ISCIII, són la base per a l'establiment de les condicions d'aquest conveni, motiu pel que en tots els casos es considerarà import no subvencionable amb l'ajuda concedida i per tant no podrà ser objecte d'aquest conveni el gasto corresponent per a finançar les retribucions del personal dels grups d'investigació que formen part del CIBERESP i que tinguen vinculació laboral amb la Institució o Centre Públic que firma el conveni.   
V. Aquest conveni respectarà en tot els casos les condicions establides en la convocatòria que respecte d'això s'assenyalen: les ajudes previstes en la convocatòria s'han de destinar a cobrir els següents gastos, sempre que estiguen directament relacionats amb el desplegament i execució de les activitats del CIBERESP:   
- Gastos de personal: investigador, ajudant d'investigació, tècnic de suport, de gestió i/o gerencial i de suport directiu a l'organització, ocasionats per la participació en el projecte científic del CIBERESP, diferent del vinculat de forma permanent a les Institucions i/o Centres consorciats amb l'ISCIII per a constituir el CIBERESP.   
Aquest personal haurà d'incorporar-se sota qualsevol modalitat de contractació laboral, d'acord amb la normativa vigent, sense que això implique cap compromís quant a la seua incorporació posterior als organismes consorciats.   
El CIBERESP podrà convocar un programa específic de formació del personal, el cost del qual no podrà ser superior al 2 per 100 dels fons aportats per l'ISCIII.   
- Gastos en béns i servicis relacionats directament amb l'activitat investigadora que s'ha de realitzar i/o els projectes d'investigació del CIBERESP, fins a un 20 per 100 dels fons.   
- Gastos generals, inversió i infraestructures:   
a) Gastos d'inversió en equipament cientificotecnològic, relacionats amb l'adquisició de l'equipament, la seua instal·lació i posada en funcionament (programari de caràcter especialitzat i xarxes de comunicació inclosos), necessari per a la realització de les activitats del CIBERESP.   
b) Gastos d'infraestructures: per a la dotació i funcionament d'una oficina tècnica encarregada de la gestió del centre i de les instal·lacions dels grups d'investigació del CIBERESP.   
c) Gastos de funcionament: Posada en marxa d'unitats específiques de transferència de tecnologia i de relacions institucionals i/o internacionals, que actuaran sota la coordinació de la unitat responsable d'aquestes funcions en l'ISCIII, gastos de material fungible, viatges, dietes i gastos generals.   
d) Gastos per al desenvolupament de programes específics de postgrau en col·laboració amb les entitats integrades en el consorci.   
Amb relació a l'adquisició de béns, s'hauran de tindre en compte les previsions dels apartats 3 i 4 de l'article 31 de la Llei General de Subvencions de 17 de novembre de 2003.   
El consorci estarà obligat a facilitar les comprovacions encaminades a garantir la correcta realització de l'activitat que és l'objecte del consorci. Així mateix quedarà sotmés a les activitats de control financer que corresponen a la Intervenció General de l'administració de l'Estat i a les previstes en la legislació del Tribunal de Comptes.   
VI. Que el Consorci es regix per l'Estatut aprovat pels seus Òrgans de Govern, l'article 23.a) del qual indica que es "promourà l'adopció d'acords amb les institucions integrades en el consorci que acullen els grups d'investigació pertanyents al CIBERESP. Estos acords regularan el règim d'utilització dels servicis tècnics o científics de la institució d'acollida i establiran les compensacions econòmiques adequades que cobriran tant els costos directes com els indirectes que l'acolliment d'estos grups ocasionen" i l'article 24 del qual diu que "a fi d'aconseguir un millor desenvolupament del Programa Científic, el CIBERESP promourà l'adopció d'acords amb les Institucions integrades en el consorci en què s'enclaven físicament els grups d'investigació".  
VII. L'objectiu específic d'aquest conveni és evitar duplicitats d'activitats finançables, per a la qual cosa es descentralitzarà en les institucions integrades en el consorci la gestió de determinades actuacions que redundaran en una major flexibilitat i eficiència de les activitats del CIBERESP, que actuarà com a agent coordinador i responsable d'acord amb el que establixen la convocatòria i la resta de normes d'aplicació.  
En virtut del que s'ha exposat, convenen les següents   
Clàusules   
Primera. Objecte  
L'objecte general d'aquest conveni és establir el marc dins del qual es desenrotllaran les relacions entre el CIBERESP i les Institucions integrades en el consorci, en matèria de recursos humans, béns patrimonials, drets de propietat intel·lectual i industrial i difusió, les condicions econòmiques de compensació per servicis prestats per les Institucions integrades en el consorci i/o Centres de Realització entre altres, els límits de la qual estan determinats en la Convocatòria d'ajudes de que porta causa la constitució del Consorci i el finançament per l'ISCIII així com pel que establix l'Estatut del CIBERESP.   
Segona. Definicions   
A l'efecte d'interpretació i execució d'aquest conveni, s'efectuen les definicions següents:   
1. Centre d'Investigació Biomèdica en Xarxa en l'Àrea d'Epidemiologia i Salut Pública (CIBERESP): consorci amb personalitat jurídica pròpia, sense contigüitat física, que té dotació pressupostària i personal d'investigació propis, els fins del qual són, entre altres, la promoció i protecció de la salut per mitjà del foment de la investigació tant de caràcter bàsic com orientada a aspectes clínics i traslacionals.   
2. Institució integrada en el consorci: agent de la cooperació pública estable que va firmar el Conveni de Col·laboració o la seua adhesió per mitjà d'addenda, per a la creació del Centre d'Investigació Biomèdica en Xarxa en l'àrea temàtica d'Epidemiologia i Salut Pública.  
3. Centre de Realització: organisme que depén de la Institució integrada en el consorci o que té forts vincles de col·laboració amb ella, on s'ubiquen els grups d'investigació adscrits al CIBERESP.   
4. Grups d'Investigació adscrits al CIBERESP: conjunt d'investigadors agrupats entorn d'un Investigador Principal, que després d'haver superat un procés de concurrència competitiva s'han adscrit al CIBERESP a fi de desenvolupar línies de la seua investigació dins del seu Pla Estratègic.   
5. Personal propi: és el personal de la Institució integrada en el consorci i/o del Centre de Realització. Investigadors dels Grups d'Investigació adcsrits al CIBERESP, vinculats per mitjà de relació funcionarial, estatutària o laboral amb la Institució integrada en el consorci o amb el Centre de Realització, és a dir, personal de la Institució. D'ara en avant denominat "personal propi".   
6. Personal amb càrrec: és el personal propi del CIBERESP que està vinculat per mitjà de qualsevol modalitat de contractació laboral o d'un programa específic de formació amb el CIBERESP, que realitza la seua activitat en el marc establit pel Pla Estratègic del Ciber, i que forma part d'un Grup d'Investigació adscrit al CIBERESP, en les dependències dels Centres de Realització, és a dir, personal del CIBERESP. D'ara en avant denominat "personal amb càrrec".  
Tercera. Obligacions de col·laboració   
Constituïxen obligacions de les parts les següents:   
1) De part de les Institucions integrades en el consorci i/o dels Centres de Realització  
a) Facilitar, sempre que siga factible, en condicions d'igualtat, la participació del "personal amb càrrec" en les accions, programes, projectes d'àmbit propi de la institució integrada en el consorci i/o centre de realització. Això es podrà dur a terme sempre que hi haja participació o liderat del personal propi.   
b) Facilitar al "personal amb càrrec" l'accés als espais, instal·lacions, servicis, instrumentació i aquells altres servicis del Centre de Realització perquè puguen fer la seua tasca, sempre amb subjecció al compliment de les normes de funcionament i d'utilització internes. Establir la coordinació pertinent amb el CIBERESP perquè els treballadors accedisquen als equips de protecció individual i a l'assistència sanitària necessària adequada per al desenvolupament de la seua activitat d'investigació d'acord amb la normativa vigent en matèria de protecció de riscos laborals.   
c) Proveir, sempre que siga factible, al "personal amb càrrec" de servicis d'accés a Internet, suport informàtic en l'àmbit d'atenció a l'usuari, servicis corporatius de correu electrònic i emmagatzemament centralitzat.   
d) Proveir, quan siga possible, de servicis d'accés a Intranet al "personal amb càrrec". En els casos necessaris, estaran dotats dels privilegis d'ús que la Institució integrada en el consorci i/o el Centre de Realització determinen.  
e) Facilitar els permisos o autoritzacions pertinents que faculten el "personal amb càrrec" a ocupar espais físics en els Centres de Realització. Aquest personal haurà d'estar sempre identificat en les dependències del Centre de Realització en la forma i manera que el CIBERESP i les Institucions integrades en el consorci i/o Centres de Realització acorden.  
f) Facilitar, quan siga possible, al "personal amb càrrec" l'accés a zones d'aparcament, servicis de menjador i cafeteria i altres servicis de naturalesa semblant, en el cas que el "personal propi" en disposara i d'acord amb la normativa interna.  
g) Comunicar immediatament a la Gerència del CIBERESP qualsevol mesura adoptada pels òrgans de la Institució integrada en el consorci i/o del Centre de Realització que puga afectar el lliure accés a dependències del Centre de Realització del "personal amb càrrec". Aquesta circumstància serà tractada en el termini més curt possible per la Comissió de Seguiment, regulada en la clàusula novena d'aquest conveni.  
h) Possibilitar l'accés als comités d'Ètica, per als projectes i activitats d'investigació del CIBERESP que ho requerisquen i que prèviament hagen sigut autoritzats per la Institució integrada en el consorci i/o Centre de Realització i el Consell Científic del CIBERESP.   
i) El "personal amb càrrec" que treballe en un Centre de Realització vinculat a una Universitat, podrà sol·licitar la venia docendi o qualsevol altra fórmula d'ús comú que l'habilite per a la col·laboració docent, dins del marc estatutari de la institució, sempre que aquesta activitat no tinga un caràcter habitual.   
j) Col·laborar en la difusió de les convocatòries de contractació de personal, licitacions i altres actuacions promogudes pel CIBERESP.  
k) Facilitar a la Gerència del CIBERESP relació nominal del "personal propi" amb el cost per hora o en còmput anual. Facilitar també tota la informació que des de la Gerència del CIBERESP se sol·licite a fi de determinar el 20% del pressupost del CIBERESP que no és finançable amb càrrec a l'ajuda assignada per l'ISCIII. L'incompliment d'aquesta obligació comportarà que el CIBERESP trasllade a la institució integrada en el consorci la penalització que poguera rebre per incompliment de les seues obligacions en aquest sentit.   
La compensació pels servicis prestats per les Institucions Consorciades i/o Centres de Realització al "personal amb càrrec", a l'empara d'aquestes obligacions, es regirà pel que disposa la clàusula octava d'aquest conveni.   
2) De part del CIBERESP  
a) Comunicar a la Institució integrada en el consorci i/o Centre de Realització qualsevol proposta de contractació de personal amb càrrec al CIBERESP que haja de desplegar la seua activitat d'investigació en espais del Centre de Realització a l'efecte que notifiquen la disponibilitat de mitjans físics i tècnics per a l'acollida del "personal amb càrrec". Entre la informació que haurà de subministrar el CIBERESP a la Institució i/o Centre de Realització, a estos efectes, s'inclourà una memòria descriptiva de l'activitat que haurà de realitzar el "personal amb càrrec".   
b) El CIBERESP igualment notificarà a la Institució integrada en el consorci i/o al Centre de Realització la incorporació del personal esmentat, a l'efecte del compliment de les obligacions assenyalades en l'apartat anterior, i adjuntarà còpia del contracte subscrit o document de vinculació.  
c) Respectar i fer respectar al "personal amb càrrec" les normes generals de funcionament de la Institució integrada en el consorci i/o del Centre de Realització que tenen a vore amb l'entrada i circulació de persones, horaris, seguretat, comunicacions, servicis i mitjans disponibles i qualsevol altra norma aplicable al "personal propi".   
d) Subscriure una assegurança de Responsabilitat Civil que cobrisca danys a tercers derivats de l'activitat del "personal amb càrrec" i de l'equipament de què el CIBERESP és titular i comunicar-ho a la Institució integrada en el consorci i /o Centre de Realització.   
e) Entregar a la Institució integrada en el consorci i/o al Centre de Realització la relació actualitzada de "personal amb càrrec" i de béns inventariables del CIBERESP ubicats en el Centre de Realització.   
f) Mantindre activa i actualitzada una base de dades que arreplegue la relació del "personal amb càrrec" i del "personal propi", adcsrit al CIBERESP, de la Institució integrada en el consorci i/o del Centre de Realització.  
g) Comunicar a la Institució integrada en el consorci i/o Centre de Realització qualsevol proposta per a l'adquisició d'equipament científic que haja d'instal·lar-se en espais del Centre de Realització. Aquesta proposta s'acompanyarà d'una breu descripció del material que s'ha d'adquirir, la seua finalitat i idoneïtat, a l'efecte que la Institució integrada en el consorci i/o Centre de Realització mostren la seua conformitat i certifiquen que l'espai previst per a la seua ocupació reunix els requisits tècnics per a la ubicació, així com, si és procedent, la disponibilitat per a incloure'l en el manteniment preventiu i correctiu que corresponga.   
h) Garantir que el "personal amb càrrec" respecta les normes i protocols de funcionament intern, o que les parts pogueren acordar, en relació amb l'ús d'infraestructures, béns i servicis de les Institucions integrades en el consorci i/o dels Centres de Realització.   
i) Mantindre activa i actualitzada una base de dades que arreplegue la relació d'infraestructures del CIBERESP, les seues característiques, el seu lloc d'ubicació i la seua política d'ús, a fi que puguen estar a disposició dels grups d'investigació adscrits, del "personal amb càrrec", de les Institucions integrades en el consorci, dels Centres de Realització, així com de qualsevol altra persona, física o jurídica, a qui se li concedisca interés en l'assumpte.  
j) Comunicar a la Institució integrada en el consorci i/o Centre de Realització qualsevol proposta per a l'adquisició de programes o equips informàtics que hagen d'interaccionar amb els sistemes TIC dels Centres de Realització, a l'efecte que la Institució integrada en el consorci i/o Centre de Realització mostren la seua conformitat i certifiquen quan siga necessari la compatibilitat amb els seus sistemes o programes i, si és procedent, la disponibilitat per a incloure'ls en els servicis de suport a usuaris de la Institució.   
k) Sol·licitar a les Institucions integrades en el consorci i/o Centres de Realització, amb la suficient antelació, el certificat de vinculació del "personal propi" a la Institució integrada en el consorci i/o Centre de Realització, així com qualsevol altra informació que estime convenient per a calcular el pressupost anual i/o plurianual del CIBERESP, a fi de realitzar els comptes justificatius en el termini fixat per als mateixos. Amb independència de la responsabilitat del CIBERESP davant de tercers, aquest organisme podrà traslladar a la Institució integrada en el consorci les conseqüències de tot tipus derivades de la falta de justificació, per la infracció en el compliment de les seues obligacions en aquest sentit.   
3.3. D'ambdues parts   
a) La responsabilitat del tractament de la informació d'acord amb les garanties i requisits exigits per la Llei Orgànica 15/1999, de 13 de desembre, de Protecció de Dades i el Reial Decret 1720/2007, de 21 de desembre, pel que s'aprova el reglament de desplegament de la mateixa, així com per qualsevol altra norma que siga aplicable per raó de la matèria, respecte a les bases de dades de caràcter personal que en el desenvolupament de les activitats del CIBERESP resulten aplicables, a les que tinga accés el personal vinculat al CIBERESP o el personal de les Institucions integrades en el consorci i/o Centres de Realització amb motiu de l'exercici d'activitats d'investigació del CIBERESP.  
b) Les parts compliran en relació amb el seu personal respectiu la normativa vigent en matèria de Prevenció de Riscos Laborals. S'adaptaran especialment al que disposa l'art. 24 de la Llei 31/1995 de Prevenció de Riscos Laborals, i RD 171/2004, de 30 de gener, que ho desenvolupa en matèria de Coordinació d'Activitats Empresarials.   
c) Cada una de les parts es compromet a fer arribar a temps a l'altra part qualsevol dificultat, de qualsevol naturalesa, que trobe en el desenvolupament de l'execució de les seues obligacions en el marc d'aquest conveni de col·laboració, i, en general, tota informació susceptible d'afectar la seua bona execució, a fi de permetre a l'altra part prendre les mesures que considere més apropiades.   
Quarta. Recursos humans   
La firma d'aquest conveni no alterarà de cap manera la relació juridicolaboral del personal de les entitats firmants, que continuaran depenent de l'entitat amb què tenen vinculació laboral.   
El CIBERESP és el responsable, a l'efecte d'obligacions laborals i de seguretat social i tributàries, del "personal amb càrrec".   
El "personal propi" adscrit al CIBERESP mantindrà els seus drets i deures, establits en la normativa que se li aplique, i romandrà en la situació administrativa i laboral que tinguera en la seua institució d'origen. Les tasques realitzades en el CIBERESP per personal adscrit tindran amb caràcter general la consideració d'activitat pròpia en cada una de les seues institucions d'origen.   
En el cas que el CIBERESP es dissolguera, la institució consorciada no tindria cap vinculació laboral amb el personal amb càrrec de caràcter indefinit que exercira les seues tasques d'investigació en centres de realització de la institució esmentada.  
Cinquena. Règim patrimonial dels béns propis del ciber   
El CIBERESP, com que és una entitat amb personalitat jurídica pròpia, serà titular del patrimoni que s'incorpora a la mateixa amb eixe caràcter, i els seus béns estaran degudament identificats i formaran part del seu inventari. En el cas que la Institució o Centre de Realització assumisquen el manteniment i conservació dels béns, el CIBERESP compensarà els costos, d'acord amb el que disposa aquest conveni.   
Si el CIBERESP fóra cessionari de béns o equips propietat de la Institució integrada en el consorci i/o Centre de Realització, per al seu manteniment i conservació caldrà adaptar-se a les disposicions de l'acord de cessió.   
En el cas que siga necessària l'adquisició de béns immobles per part del CIBERESP, s'adaptarà a la legislació aplicable al sector públic en matèria de Patrimoni.   
Amb caràcter general, i en relació a l'adquisició de béns amb càrrec a les subvencions rebudes, s'hauran de tindre en compte les previsions dels articles 31.3 i 31.4 de la Llei General de Subvencions, de 17 de novembre de 2003, en relació al règim d'adquisició i ús de béns.   
Es podran firmar acords de cessió d'ús de l'equipament amb la Institució integrada en el consorci i/o Centre de Realització, que no podran transmetre o cedir a tercers, en cap circumstància, ni la totalitat ni part dels béns cedits. No podran alterar tampoc els requisits i termes en què es realitze la cessió.   
En cas de cessió, les institucions integrades en el consorci i/o els centres de realització seran els responsables de la gestió del manteniment i conservació dels béns cedits. Amb caràcter general, llevat que hi haja un acord específic que establisca altres condicions, els gastos ocasionats (reparacions, assegurances, responsabilitat civil i altres gastos imputables al manteniment inclosos) aniran a càrrec del CIBERESP prèvia presentació de pressupost, autorització del gasto i comprovació de l'orde de treball.  
En el cas que el CIBERESP no haja cedit l'ús dels seus béns, l'encarregat de gestionar-ne el manteniment i la conservació serà el CIBERESP.   
La institució que gestione el manteniment i la conservació dels béns serà la responsable dels danys que s'ocasionen a tercers o a les dependències del Centre de Realització, si es comprova que la causa és el mal funcionament o la mala conservació.   
El CIBERESP elaborarà un manual d'ús del seu equipament científic a fi de determinar les condicions d'accés del personal dels grups d'investigació adscrits al CIBERESP. El manual podrà contemplar l'ús de l'equipament esmentat per la resta del personal del centre de realització i de tercers interessats i determinar-ne, quan siga procedent, les condicions d'accés.  
En cas de cessió, la instal·lació i posada en marxa del proveïdor serà supervisada per un responsable del Centre de Realització, qui vetllarà pel compliment de les garanties oferides per l'empresa subministradora. Si no hi haguera cessió, el responsable serà el CIBERESP.  
Independentment que hi haja o no hi haja cessió, excepte en el cas que hi haja un acord en contra de les parts, els costos derivats de l'adquisició, transport i muntatge dels equips i de l'habilitació d'espais aniran a càrrec del CIBERESP.  
S'establix que el CIBERESP disposarà lliurement dels béns i equips de la seua propietat en el cas que, per qualsevol causa, deixara d'utilitzar les instal·lacions del Centre de Realització.   
En el cas que el CIBERESP decidira la retirada dels béns i equipaments i/o la Institució integrada en el consorci o el Centre de Realització deixaren de formar part del Consorci, el CIBERESP assumirà tots els gastos de desinstal·lació, fins i tot els del transport. No obstant això, si la Institució Consorciada i/o el Centre de Realització retirara la seua autorització perquè l'equipament estiga en les seues dependències, seran estos organismes els que hauran d'assumir els gastos.   
Sisena. Confidencialitat i difusió   
Qualsevol informació que s'intercanvie, es facilite o es cree entre les parts durant l'exercici de l'activitat investigadora establida en el Pla Estratègic, serà estrictament confidencial.   
La part receptora només podrà revelar la informació als que la necessiten per a l'exercici de l'activitat investigadora arreplegada en el Pla Estratègic, amb l'autorització prèvia de qui la va subministrar.   
No hi haurà cap obligació de confidencialitat quan:   
- La informació siga de coneixement general.   
- La informació siga accessible, legítima i públicament, per vies alienes a aquest conveni o als convenis que pogueren generar-se a l'empara d'aquest.   
- La informació siga obtinguda d'un tercer que tinga el dret legítim d'utilitzar, difondre o comunicar la informació.   
- Hi haja obligació de subministrar la informació davant d'un requeriment legal o judicial. En aquest cas, es notificarà immediatament a la part subministradora. Així mateix, la part receptora només revelarà la informació que siga requerida legalment.   
El compromís de confidencialitat tindrà duració indefinida i no s'extingirà per la finalització d'aquest conveni.   
Les obligacions de confidencialitat s'estenen al "personal amb càrrec" i al "personal propi", i és responsabilitat del seu manteniment la part amb qui el personal esmentat tinguera vinculació, que respondrà del seu incompliment.  
En tots els actes de difusió i divulgació de l'activitat investigadora objecte del Pla Estratègic, les parts garantiran la menció adequada de tots els investigadors participants, ja siguen "personal amb càrrec" o "personal propi", i faran constar la seua filiació al CIBERESP i a la Institució integrada en el consorci i/o Centre de Realització. Igualment, es farà referència al Ministeri de Ciència i Innovació i a l'Institut de Salut Carles III, com a entitats finançadores.   
Setena. Drets de propietat intel·lectual i industrial   
Els drets morals d'autoria corresponen sempre als autors dels treballs, d'acord amb la legislació aplicable.   
En el cas de produir-se resultats susceptibles d'explotació econòmica, com ara propietat industrial, secret industrial, propietat intel·lectual, etc., la seua titularitat, gestió i explotació pertanyeran a les Institucions integrades en el consorci que realitzen activitats d'investigació que donen lloc al resultat i al CIBERESP segons s'establisca en un acord específic subscrit a aquest efecte per les parts. Aquest acord tindrà en compte, entre altres factors, la participació del "personal propi" i del "personal amb càrrec" en l'obtenció dels resultats.  
S'acorda que els drets susceptibles d'explotació econòmica que es pogueren generar en l'exercici de l'activitat investigadora objecte del Pla Estratègic seran protegits i que es buscarà la seua explotació d'acord amb el que establix l'acord específic que s'haja subscrit a aquest efecte.   
Els investigadors, "personal propi" i/o "amb càrrec" que hagen obtingut resultats de les investigacions realitzades en el marc del Pla Estratègic susceptibles d'explotació econòmica, ho comunicaran com més prompte millor, i sempre abans de la seua divulgació, als contactes que establisquen el CIBERESP i les Institucions integrades en el consorci amb drets sobre eixos resultats, a fi d'iniciar els procediments, si és procedent, de titularitat, gestió, valoració i possibles vies d'explotació.   
Qualsevol resultat d'investigació derivat de les activitats exercides pels grups d'investigació que siga susceptible d'explotació econòmica o puga donar lloc a una sol·licitud de titularitat de drets de propietat industrial, s'haurà de notificar al CIBERESP i a les Institucions integrades en el consorci a què pertanguen els autors.  
Si alguna part renunciara a la seua participació en la titularitat, o la perdera, el seu dret acreixerà l'altra de conformitat amb la seua participació.   
La gestió de la protecció d'estos drets la realitzarà qui es determine, d'acord amb el que establix l'acord específic. En el cas de no arribar a un acord podrà iniciar el procediment la part la participació de la qual mesurada en termes de personal involucrat en el resultat siga majoritària en la titularitat; sense que en cap cas, aquesta circumstància determine un repartiment posterior en l'assignació de la titularitat.  
En un acord de cotitularitat firmat per tots els titulars, s'establiran les condicions de la gestió i les condicions econòmiques de la transferència. Si no s'arribara a un acord, les condicions s'adoptaran per majoria de participació de les entitats integrades en el consorci titulars dels drets, en conformitat amb el que s'ha expressat en el paràgraf anterior.  
Els titulars, fins i tot quan hagen renunciat o perdut el seu dret de participació en la titularitat de la propietat industrial, retindran una llicència no exclusiva, intransmissible i gratuïta per a l'ús dels resultats obtinguts de l'exercici de l'activitat investigadora objecte del Pla Estratègic en treballs d'investigació.   
Les invencions per a les que es presente una sol·licitud de patent o d'un altre títol de protecció exclusiva dins de l'any següent a l'extinció d'aquest acord podran ser reclamades en els termes establits en l'acord per les parts firmants, sempre que les invencions s'hagen generat com a resultat de l'activitat investigadora regulada en el Pla Estratègic.   
Les parts es comprometen a col·laborar per a establir procediments adequats per a identificar l'origen dels resultats i a col·laborar, d'acord amb els principis de bona fe i eficàcia, per a garantir l'èxit de la protecció i de l'explotació dels resultats.   
Les Institucions integrades en el consorci i/o Centres de realització s'adaptaran quant a titularitat, notificació, distribució de beneficis i gestió de drets susceptibles d'explotació econòmica a la normativa interna aplicable.   
Quant al CIBERESP, segons l'acord adoptat pel Consell rector, haurà d'aplicar el que disposa el Reial Decret 55/2002, de 18 de gener, sobre explotació i cessió d'invencions realitzades per ens públics d'investigació, de conformitat amb el que disposa l'article 20 de la Llei 11/1986, de 20 de març, de Patents, amb les peculiaritats següents:  
- Tots els drets d'explotació econòmica, com ara els de propietat industrial, secret industrial i propietat intel·lectual, seran exercits de manera mancomunada pel CIBERESP i pel ISCIII.   
- La participació en els drets relatius a titularitat, gestió, explotació, etc., correspondrà a l'ISCIII i al CIBERESP amb parts idèntiques. En cas de dissolució del CIBERESP, l'ISCIII exercirà la totalitat dels drets adquirits pel CIBERESP.   
Vuitena. Condicions econòmiques   
Com a compensació pels servicis prestats per les Institucions integrades en el consorci i/o Centre de Realització, indicats en la clàusula tercera d'aquest conveni, s'establix una tarifa de 500 € a l'any per cada "persona amb càrrec". Si la incorporació dura menys d'un any, es prorratejarà la quantitat indicada.   
Aquesta quantitat es podrà revisar anualment d'acord amb l'índex de preus al consum.  
En virtut del que establix l'article 23 dels Estatuts del CIBERESP, aquest centre assumirà el cost directe dels gastos addicionals (gastos en què incorren els Centres de Realització i que són susceptibles d'individualització comptable), amb justificació documental prèvia, en què incórrega la Institució integrada en el consorci i/o Centre de Realització per activitat pròpia del CIBERESP durant l'execució del que establix el Pla Estratègic.  
De la mateixa manera i d'acord amb el que establix l'esmentat article de l'Estatut i com a compensació pels costos indirectes (gastos en què incorren els Centres de Realització i que no són susceptibles d'individualització comptable), s'establixen les següents compensacions econòmiques anuals:   
- Un 3% sobre el valor d'adquisició dels béns propietat del CIBERESP ubicats en la Institució integrada en el consorci i/o Centre de Realització. Aquesta compensació només serà aplicable en el cas dels béns adquirits després de la firma del conveni.   
- Un 10% sobre la quantia fixada en el paràgraf 1 d'aquesta clàusula, com a compensació per cada "persona amb càrrec".   
La compensació per costos indirectes, d'acord amb allò que s'ha indicat en els paràgrafs anteriors, correspondrà sempre que la Institució o Centre de Realització no dispose de comptabilitat analítica. En el cas de disposar de comptabilitat analítica, l'import que es percebrà per aquest concepte serà el que de fet comporten tant les instal·lacions com el "personal amb càrrec" i així quede acreditat. El límit en concepte de quantitat màxima que es podrà percebre serà la quantia que corresponga d'acord amb l'aplicació de les regles assenyalades en els dos paràgrafs anteriors.  
Les compensacions indicades en els apartats anteriors, es lliuraran a la Institució integrada en el consorci, al Centre de Realització o a l'organisme que designe expressament la Institució integrada en el consorci, i l'últim mes de cada any el CIBERESP abonarà la quantitat que corresponga.  
Les sol·licituds de finançament extern de part del "personal propi" o del "personal amb càrrec" sempre es canalitzaran a través de la Institució integrada en el consorci. Només se sol·licitaran a través del CIBERESP en els supòsits autoritzats per la Institució integrada en el consorci que represente el grup en el Consell rector.  
En els casos en què la sol·licitud de finançament es presente de part del CIBERESP a convocatòries competitives públiques o privades i que s'aconseguisca el finançament, es garantirà, sempre que ho permeten les bases de la convocatòria corresponent, que el finançament obtingut per a costos indirectes del projecte es destine a cobrir els gastos en què incórrega la institució integrada en el consorci en què es desenvolupe el projecte.  
Novena. Comissió de seguiment   
Es crearà una comissió de seguiment paritària formada per dos representants de la Institució integrada en el consorci i dos representants del CIBERESP. Els representants del CIBERESP actuaran un com a president i l'altre com a secretari amb veu i vot.  
Les reunions de la Comissió podran ser ordinàries o extraordinàries. La Comissió es reunirà al llarg de la vigència del conveni en sessió ordinària almenys una vegada a l'any i en sessió extraordinària sempre que ho requerisca algun assumpte a petició d'una de les parts.   
Sempre que no siga possible reunir la Comissió, es pot adoptar qualsevol decisió per mitjà d'alguna de les fórmules següents:   
i. en reunions via teleconferència o videoconferència.   
ii. sense votació, si hi ha consentiment firmat.   
Les decisions de la Comissió es prendran per consens. Esgotada, raonablement, la possibilitat d'aconseguir el consens entre els seus membres, els acords s'adoptaran per majoria.   
S'alçarà acta de les reunions de la Comissió de Seguiment.   
Aquesta Comissió, dins dels límits fixats en la convocatòria per la qual es constituïx el consorci, en la regulació continguda en l'Estatut del CIBERESP, en la normativa general i específica aplicable en funció de la matèria o de l'àmbit institucional de la Institució integrada en el consorci i/ o Centre de Realització i en les clàusules d'aquest conveni tindrà les funcions següents:  
I. Aprovar el seu propi calendari de reunions.   
ii. Coordinar les actuacions necessàries per al compliment del que establix aquest conveni i conéixer i supervisar les incidències produïdes en el curs del seu desenvolupament.   
iii. Proposar l'abast concret de la compensació econòmica regulada en la clàusula octava, per a cada anualitat de les de vigència del conveni.   
iv. Sol·licitar els informes que estime necessaris, i establir el pla d'actuació concret dels criteris de difusió i divulgació de les activitats del CIBERESP.   
v. Proposar la modificació del conveni quan circumstàncies imprevistes ho recomanen i interpretar el conveni.   
vi. Instar a les parts del conveni al compliment de les seues obligacions quan es detecte alguna anomalia que no siga causa de rescissió del conveni.   
Desena. Termini de vigència. Modificació i causes d'extinció del conveni   
Aquest conveni entrarà en vigor en el moment de la seua firma i tindrà la mateixa duració que l'AEFO vigent, subscrit pel CIBERESP amb l'ISCIII. No obstant això, qualsevol de les parts del conveni podrà, en qualsevol moment, formular denúncia escrita davant de l'altra amb una antelació mínima d'un mes a la data d'expiració del termini convingut.   
Aquest conveni es podrà prorrogar per mutu acord de les parts, per a la qual cosa es tramitarà un document escrit que expresse la nova vigència del conveni.  
La modificació d'aquest conveni, igual que la seua adopció com a model, a més de ser aprovada per les parts, haurà de ser aprovada pel Consell rector del CIBERESP per majoria de dos terços dels membres presents, amb el sistema de vot establit en l'article 5.8 dels Estatuts del CIBERESP.  
Aquest conveni s'extingirà per:   
a) el venciment del termini de vigència;   
b) l'acord de les parts, formalitzat per escrit;   
c) la impossibilitat sobrevinguda del compliment de les activitats descrites;   
d) la denúncia del conveni en els termes que preveu la clàusula desena; i   
e) la resolució, instada per una de les parts davant de l'incompliment de l'altra.   
No obstant això, en cas d'incompliment d'una part amb caràcter previ a la resolució del conveni, es notificarà l'incompliment a la part que incomplisca per mitjà de carta certificada amb justificant de recepció amb còpia per a la Comissió de Seguiment. En el termini dels quinze dies següents a la recepció d'aquesta carta, la situació haurà de quedar regularitzada o, si és procedent, la part que ha incomplit haurà d'al·legar les causes i els motius que impedixen el correcte compliment. Si persistix l'incompliment procedirà instar a la resolució del Conveni. En aquest cas, les parts quedaran obligades al compliment dels seus compromisos respectius fins a la data de la resolució.  
Onzena. Resolució de controvèrsies   
Les qüestions litigioses a què puga donar lloc la interpretació, modificació, efectes o resolució del present conveni, hauran de resoldre's de mutu acord entre les parts, a través de la Comissió de Seguiment. Si no fóra possible arribar a un acord, aquestes qüestions seran sotmeses als òrgans de la Jurisdicció Contenciosa Administrativa.   
Dotzena. Naturalesa jurídica  
D'acord amb el que disposa l'article 4.1. c) i d) de la Llei 30/2007, de 30 d'octubre, de Contractes del Sector Públic, així com el que disposen els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquest conveni està exclòs del seu àmbit d'aplicació, per la qual cosa es regirà pels seus propis termes i condicions, aplicant-se els principis de la llei esmentada per a resoldre els dubtes i llacunes que pogueren presentar-se en la seua aplicació.  
Les parts es comprometen a complir i a seguir aquest conveni d'acord amb l'esperit que l'ha fet possible i, en prova de conformitat, el firmen per triplicat, i a un sol efecte, en la ciutat i dates expressades.   
